Bei da easchtn Teilung vo Bayern 1255 war Bernau am Herzogtum Niederbayern-Landshut, oiso da niederbayerischen Linie vo de Wittelsbacher zuagschlogn worn. So is des dann 300 Joar lang bliem, bis dann durchs Primogeniturgesetz vo 1506 Bayern wieda ein fia olle moi vaeinigt worn is. De Einigung hod allerdings eascht vom Münchner Herzog Albrecht IV. durch an Kriag mit de Landshuata erkämpft wern miaßn. Dabei ham eam d Leut vom Kaiser Maximilian I. ghoifa. Am 25. Oktoba 1504 maschiert da Heerzug vom Maximillian unter'm Kommando vom Fiaschtn vo Anhalt und Reinprecht vo Reichenberg nach Riedering und am nächsten Dog nach Bernau eini. Dort hod nachad da Kaiser am 26. Oktober 1504 in da Wirtschaft vom „ehrsamen Christian Seiser“, heit „Alter Wirt“, gschlofa.